Document ID: 32010R0091

REGULAMENTUL (UE) NR. 91/2010 AL COMISIEI
din 2 februarie 2010
de modificare a Regulamentului (CE) nr. 1982/2004 privind stabilirea unor dispoziții de aplicare a Regulamentului (CE) nr. 638/2004 al Parlamentului European și al Consiliului privind statisticile comunitare ale comerțului cu mărfuri între statele membre, în ceea ce privește lista mărfurilor excluse din statistici, comunicarea de informații de către administrația fiscală și evaluarea calității
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 638/2004 al Parlamentului European și al Consiliului din 31 martie 2004 privind statisticile comunitare ale comerțului cu mărfuri între statele membre și de abrogare a Regulamentului (CEE) nr. 3330/91 al Consiliului (1), în special articolul 3 alineatul (5), articolul 8 alineatul (2) și articolul 13 alineatul (3),
întrucât:
(1)
Regulamentul (CE) nr. 638/2004 a fost pus în aplicare prin Regulamentul (CE) nr. 1982/2004 al Comisiei (2).
(2)
Accesul autorităților naționale la datele disponibile privind declarațiile recapitulative VIES prevăzut la articolul 6 din Regulamentul (CE) nr. 1982/2004 ar trebui extins pentru a asigura calitatea datelor statistice.
(3)
Modalitățile și structura raportului de calitate menționat la articolul 26 din Regulamentul (CE) nr. 1982/2004 ar trebui modificate pentru a garanta un cadru integrat de asigurare a calității în conformitate cu Codul de bune practici al statisticilor europene (3).
(4)
Ar trebui adaptată lista din anexa I la Regulamentul (CE) nr. 1982/2004 ce cuprinde mărfurile excluse din statisticile comunitare ale comerțului cu mărfuri între statele membre care urmează a fi transmise Comisiei (Eurostat), pentru ca aceasta să respecte într-o mai mare măsură recomandările internaționale adoptate de Comisia statistică a Organizației Națiunilor Unite și pentru a clarifica domeniul de aplicare al datelor colectate.
(5)
Prin urmare, Regulamentul (CE) nr. 1982/2004 ar trebui modificat în consecință.
(6)
Măsurile prevăzute în prezentul regulament sunt conforme cu avizul Comitetului pentru statisticile privind comerțul cu mărfuri între statele membre,
ADOPTĂ PREZENTUL REGULAMENT:
Articolul 1
Regulamentul (CE) nr. 1982/2004 se modifică după cum urmează:
1.
Articolele 5 și 6 se înlocuiesc cu următorul text:
„Articolul 5
Informații privind declarațiile de TVA
(1) Administrația fiscală responsabilă în fiecare stat membru furnizează autorităților naționale următoarele informații pentru identificarea persoanelor care au declarat achiziții și livrări în interiorul UE de mărfuri în scopuri fiscale:
(a)
numele complet al persoanei impozabile;
(b)
adresa completă, inclusiv codul poștal;
(c)
numărul de identificare, în conformitate cu articolul 9 alineatul (1) litera (a) din Regulamentul (CE) nr. 638/2004.
(2) Administrația fiscală responsabilă în fiecare stat membru furnizează autorităților naționale, pentru fiecare persoană impozabilă:
(a)
baza de impozitare a achizițiilor și livrărilor în interiorul UE de mărfuri stabilită pe baza declarațiilor de TVA în conformitate cu articolul 251 din Directiva 2006/112/CE a Consiliului (4);
(b)
perioada fiscală.
Articolul 6
Informații privind declarațiile recapitulative VIES
(1) Pentru fiecare persoană impozabilă, administrația fiscală responsabilă în fiecare stat membru furnizează autorităților naționale cel puțin:
(a)
informațiile referitoare la livrările în interiorul UE colectate pe baza declarațiilor recapitulative VIES în conformitate cu articolul 264 din Directiva 2006/112/CE, în special:
-
numărul de identificare TVA al fiecărui furnizor național;
-
numărul de identificare TVA al achizitorului din statul membru partener;
-
baza de impozitare între fiecare furnizor național și fiecare achizitor din statul membru partener;
(b)
informațiile referitoare la achizițiile în interiorul UE comunicate de toate celelalte state membre în conformitate cu articolele 23 și 24 din Regulamentul (CE) nr. 1798/2003 al Consiliului (5), în special:
-
numărul de identificare TVA al fiecărui achizitor național;
-
baza de impozitare totală pentru fiecare achizitor național agregată pe stat membru partener.
(2) După primirea informațiilor, administrația fiscală responsabilă în fiecare stat membru le pune fără întârziere la dispoziția autorităților naționale.
2.
Articolul 26 se înlocuiește cu următorul text:
„Articolul 26
(1) În conformitate cu criteriile de calitate definite la articolul 13 din Regulamentul (CE) nr. 638/2004, Comisia (Eurostat) efectuează o evaluare anuală a calității pe baza indicatorilor și a cerințelor de calitate convenite în prealabil cu autoritățile naționale.
(2) Comisia (Eurostat) pregătește un proiect de raport de calitate parțial precompletat pentru fiecare stat membru. Proiectele rapoartelor de calitate sunt trimise statelor membre până la data de 30 noiembrie următoare anului de referință.
(3) Statele membre transmit Comisiei (Eurostat) rapoartele lor de calitate completate, în termen de opt săptămâni de la primirea proiectelor rapoartelor de calitate precompletate.
(4) Comisia (Eurostat) evaluează calitatea statisticilor transmise pe baza datelor și rapoartelor de calitate furnizate de statele membre și pregătește un raport de evaluare pentru fiecare stat membru.
(5) Comisia (Eurostat) pregătește și difuzează un rezumat de raport de calitate referitor la toate statele membre. El va include principalii indicatori de calitate și informațiile colectate prin intermediul rapoartelor de calitate.”
3.
Anexa I la Regulamentul (CE) nr. 1982/2004 se înlocuiește cu textul din anexa la prezentul regulament.
4.
Anexa VI la Regulamentul (CE) nr. 1982/2004 se elimină.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament se aplică de la 1 ianuarie 2010.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 2 februarie 2010.

Labels: 12
2
3
19